Diari Oficial de la Generalitat Valenciana


Sumari del DOGV 9473, del 18-11-2022 (2022/10114)

ORDRE 8/2022, d'11 de novembre, de la Vicepresidència i Conselleria d'Igualtat i Polítiques Inclusives, per la qual es convoquen les subvencions en matèria de programes d'envelliment actiu i soledat no desitjada, i programes d'atenció a persones majors i el món rural, per a l'exercici 2022, i se n'estableixen les bases reguladores.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9473

Data del DOGV
:   18-11-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/10222


Data del document
:   11-11-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Correcció d'errades

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

ORDRE 8/2022, d'11 de novembre, de la Vicepresidència i Conselleria d'Igualtat i Polítiques Inclusives, per la qual es convoquen les subvencions en matèria de programes d'envelliment actiu i soledat no desitjada, i programes d'atenció a persones majors i el món rural, per a l'exercici 2022, i se n'estableixen les bases reguladores. [2022/10453]  
  
Des que el text constitucional establira els principis rectors que haurien d'orientar en endavant els poders públics en el traçat de les polítiques d'índole social i econòmica, les actuacions d'impuls públic han trobat en les matèries de serveis socials i d'acció social l'àmbit prioritari per a garantir l'aproximació de les diferències entre ciutadans que, progressivament, va originant la diversitat de realitats personals, econòmiques, socials o culturals.  
En aquest sentit, la Generalitat, des dels inicis de l'exercici de les seues competències, ha vingut consolidant un procés creixent d'atenció i de foment de les actuacions dels serveis socials, implicant cada vegada més els agents, públics o privats, que hauran de col·laborar en la prestació i gestió d'aquests.  
L'Estatut d'Autonomia estableix el principi de no discriminació i els drets de les persones amb diversitat funcional i les seues famílies, la igualtat d'oportunitats, la integració i l'accessibilitat universal en qualsevol àmbit de la vida pública, social, educativa i econòmica, així com la protecció a les persones majors i dependents. També en el seu article 49.1.24 atribueix la competència exclusiva a la Generalitat en matèria de serveis socials.  
La Llei 3/2019, de 18 de febrer, de la Generalitat, de serveis socials inclusius de la Comunitat Valenciana, té per objecte configurar el marc jurídic d'actuació dels poders públics valencians en l'àmbit dels serveis socials, donat el seu caràcter d'interés general per a la Comunitat Valenciana, i defineix els programes com el conjunt ordenat i prèviament planificat d'actuacions que estan dirigides a intervindre davant les situacions de necessitats específiques de caràcter individual, grupal, familiar o comunitari.  
Aspectes fonamentals són la lluita contra la soledat no elegida, així com el desenvolupament d'activitats dirigides a l'atenció a persones majors en l'entorn rural, oferint per a això recursos, serveis i activitats que intenten cobrir les necessitats d'aquestes persones, així com realitzant una meticulosa labor de sensibilització i conscienciació social de la problemàtica dirigida, tant a persones afectades, com a la societat en general.  
Amb la finalitat de conscienciar la societat, la Direcció General de Persones Majors ha inclòs entre els seus objectius una sèrie d'actuacions i destaquen entre aquestes les subvencions a programes dirigits a la promoció de l'envelliment actiu i a pal·liar la soledat no elegida, així com a programes d'atenció a persones majors i el món rural.  
Així, el sentiment de soledat és un gran problema en la nostra societat actual, tant per les severes conseqüències que té sobre la salut, com pel progressiu augment del nombre de persones que es veuen afectades per aquest. La soledat pot ser un sentiment passatger, associat a determinades situacions per les quals les persones passem en la nostra vida quotidiana, o bé pot ser un sentiment que arrele en el nostre dia a dia causant malestar o sofriment constant, amb importants efectes sobre el nostre benestar i qualitat de vida. Per a combatre-la, l'objectiu és promoure que l'experiència de soledat siga positiva per a la persona i el seu entorn, creant un espai en el qual desenvolupar estratègies d'enfortiment individual, grupal i comunitari davant la soledat no desitjada, i s'ha de tindre en compte que la situació de soledat per a una persona no té per què equivaldre únicament a una «soledat física», ja que hi ha moltes persones que fins i tot trobant-se envoltades d'altres persones, se senten realment en soledat.  
D'altra banda, hi ha persones majors que requereixen d'atenció sociosanitària i les necessitats de les quals no estan cobertes pels recursos públics, ja que l'envelliment i la despoblació dels xicotets nuclis rurals posen en situació de desavantatge a les persones majors, generalment més vulnerables, quan sobrevenen situacions que requereixen una intervenció professional especialitzada.  
El Decret 5/2019, de 16 de juny, del president de la Generalitat, determina les conselleries en què s'organitza l'Administració de la Generalitat Valenciana, i entre aquestes preveu la Vicepresidència i Conselleria d'Igualtat i Polítiques Inclusives i li assigna, entre altres, les competències en matèria de polítiques de prestació social, serveis socials i dependència.  
Per part seua, el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, estableix en l'article 38 l'atenció social a persones majors i atribueix la competència a la Direcció General de Persones Majors. En els mateixos termes es pronuncia l'article 15 del Decret 170/2020, de 30 d'octubre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives on s'estableixen les competències de la Direcció General de Persones Majors, el qual estableix que són competències, entre altres, les de planificar, desenvolupar, fer el seguiment i avaluació de les polítiques públiques relacionades amb la promoció dels drets de les persones majors, envelliment actiu i la prevenció de la soledat no elegida, solidaritat generacional i l'atenció social a persones majors, així com dissenyar i desenvolupar programes d'envelliment actiu i lluita contra la soledat no desitjada, en el marc de l'actual repte demogràfic.  
La present ordre no té la consideració de disposició de caràcter general, per tant, la present ordre que conté les bases reguladores només serà aplicable a la convocatòria de 2022.  
D'acord amb la Resolució de 19 de juny de 2021, de la Vicepresidència i Conselleria d'Igualtat i Polítiques Inclusives, per la qual s'aprova el Pla estratègic de subvencions de la Vicepresidència i Conselleria d'Igualtat i Polítiques Inclusives per al període 2021-2023 les presents subvencions tenen el següent contingut:   
- Línia de subvenció: S1115. Envelliment actiu i lluita contra la soledat no elegida.  
Objectiu estratègic: És promocionar el benestar, l'autonomia i la participació de les persones a mesura que envelleixen, així com promocionar els entorns amigables, inclusius, accessibles i segurs per a persones majors.  
Es pretén fomentar programes d'envelliment actiu dirigits específicament a pal·liar la soledat no elegida de les persones majors, i desenvolupar programes de convivència en els barris i ciutats per a fer possible la relació entre persones de totes les edats i projectes de dinamització comunitària  
- Línia S1116000. Programes d'atenció a persones majors i món rural.  
El context rural experimenta en els últims anys un fenomen de sobreenvelliment en el qual cada vegada hi ha més persones que arriben a una edat avançada. Moltes d'aquestes es troben en situació de fragilitat o amb problemes de dependència, a la qual cosa s'afig una realitat contextual d'escassetat de serveis i absència d'intervencions.  
Les necessitats específiques de l'envelliment rural necessiten d'actuacions i programes diferenciats que aconseguisquen l'objectiu de no discriminació. En aquest sentit es considera convenient finançar programes específics d'atenció a persones majors en el món rural.  
Tot això comporta un risc evident d'aïllament i una pèrdua d'oportunitats en entorns, moltes vegades discapacitants, que restringeixen les possibilitats de participació.  
Aquesta línia de subvenció s'enquadra en el punt 3 de l'Acord Institucional per a la Recuperació de la Comunitat Valenciana, «establir serveis i programes més pròxims a través de les mancomunitats per a municipis xicotets», amb la finalitat de cobrir les mancances que s'han anat detectant, especialment en la situació de crisi sanitària.  
  
Així mateix, i per primera vegada, mitjançant l'Acord de 9 d'abril de 2021, del Consell, sobre el projecte pilot d'elaboració participativa del pressupost de la Generalitat, es decideix iniciar el projecte per a l'elaboració participativa del pressupost de la Generalitat per a l'exercici 2022, i s'obri un nou portal de participació ciutadana GVAPARTICIPA, en el qual la ciutadania podrà decidir a quins projectes prioritaris es destinaran determinades partides del pressupost de la Generalitat per a l'exercici 2022.  
Per la Resolució de 3 de maig de 2021, de la consellera de Participació, Transparència, Cooperació i Qualitat Democràtica, s'estableixen els requisits, terminis, procediment i calendari del procés pilot de participació ciutadana per a l'elaboració dels primers pressupostos participatius de la Generalitat per a l'exercici 2022, i es dissenya el procés destinat a la ciutadania de la Comunitat Valenciana per a decidir la destinació d'una part del pressupost de despesa de la Generalitat per a l'exercici 2022.  
Havent posat en curs el procediment d'elaboració de tals pressupostos per la resolució esmentada, i després de la finalització d'aquest; es va dictar la Resolució del 13 d'octubre de 2021, de la consellera de Participació, Transparència, Cooperació i Qualitat Democràtica, per la qual s'acorda el resultat final del procés pilot de participació ciutadana per a l'elaboració dels primers pressupostos participatius de la Generalitat per a l'exercici 2022, i es resol aprovar la relació dels projectes resultants del procés participatiu, que s'incorporaran al projecte de Llei de Pressupostos de la Generalitat per a l'any 2022, així com la quantia destinada a cadascun d'aquests. En la citada Resolució del 13 d'octubre, tant en l'annex I que recull una llista per àrees territorials (en el cas que ens ocupa «Comunitat Valenciana») i en l'annex II que recull la llista per conselleries (en aquest cas «Vicepresidència I i Conselleria d'Igualtat i Polítiques Inclusives») es resol destinar a la proposta «Diversitat en la ruralitat» un pressupost de 20.000 euros i a «Millora de la qualitat de vida de les persones majors en situació de soledat no elegida «un pressupost de 40.000 euros, que van passar a incorporar-se als actuals pressupostos.  
A conseqüència del que s'ha exposat, en la Llei 8/2021, de 30 de desembre, de pressupostos de la Generalitat per a l'exercici 2022, es van incloure les línies S1115, S1116, S1157 i S1158 (aquestes dues últimes corresponents als pressupostos participatius), en la secció 16, servei 02, centre gestor 04, programa 313.60 «Persones Majors» amb la finalitat de finançar els programes d'envelliment actiu i soledat no desitjada, així com programes d'atenció a persones majors en el món rural.  
  
Per tot això, en l'exercici de la competència atribuïda per l'article 160 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i d'acord amb el Decret 170/2020, de 30 d'octubre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives,  
  
  
ORDENE  
  
Primer. Objecte  
1. L'objecte de la present ordre és convocar i aprovar les bases reguladores de les subvencions incloses en l'annex I i que estan destinades al desenvolupament de programes la finalitat dels quals siga la promoció i el foment de:  
a) L'envelliment actiu i lluita contra la soledat no desitjada.  
b) La dinamització de persones majors en el món rural.  
En concret, aquestes subvencions van destinades a finançar actuacions dirigides a:  
- Promoure, desenvolupar i implementar programes per a disminuir la bretxa digital en persones majors i afavorir el seu accés a les TIC i a les xarxes socials.   
- Promoure, desenvolupar i implementar campanyes de sensibilització contra la soledat no elegida.  
- Foment i convivència de pràctiques i experiències intergeneracionals.  
- Promocionar la participació de les persones majors mitjançant programes que fomenten l'envelliment actiu des de la perspectiva d'igualtat entre dones i homes.  
- Promoure, desenvolupar i implementar programes i projectes de dinamització de les persones majors en el món rural.  
- Promoure, desenvolupar i implementar campanyes de sensibilització contra tots els tipus de maltractament sobre les persones majors i foment del bon tracte.  
c) Diversitat en la ruralitat.  
d) Millora de la qualitat de vida de les persones majors en situació de soledat no elegida.  
En concret, aquestes dues últimes subvencions enumerades es destinen a projectes d'abast autonòmic.  
2. Les bases reguladores només seran aplicable a la present convocatòria 2022.  
Segon. Finançament de les subvencions  
En la Llei 8/2021, de 30 de desembre, de pressupostos de la Generalitat per a l'exercici 2022, apareix una dotació pressupostària a càrrec de l'aplicació 16.02.04, programa 313.60 «Persones Majors», que ascendeix a l'import que s'indica a continuació en les següents línies de subvenció:  
A. Línia de subvenció: S1115000 «Programes d'envelliment actiu i soledat no desitjada»  
Consignació pressupostària: 750.000,00 -  
Procedència dels fons: propis  
Es financen per aquesta línia els programes d'envelliment actiu i lluita contra la soledat no desitjada previstos en la base primera, apartat 1. a), de les bases reguladores contingudes en l'annex I de la present ordre, desenvolupats per entitats del tercer sector d'acció social que tinguen els requisits establits en la base segona, apartat 1.  
B. Línia de subvenció: S1116000 «Programes d'atenció a persones majors i el món rural».  
Consignació pressupostària: 500.000,00 -  
Procedència dels fons: propis  
Es financen per aquesta línia els programes de dinamització de persones majors previstos en la base primera, apartat 1. b), desenvolupats per entitats locals que tinguen els requisits establits en la base segona, apartat 2.  
C. Línia de subvenció: S1157000 «PPC. Programes d'envelliment actiu i soledat no elegida. Diversitat en la ruralitat».  
Consignació pressupostària: 20.000,00 -  
Procedència i quantia dels fons: propis  
Es financen per aquesta línia els programes d'actuació que es corresponguen amb el projecte «Diversitat en la ruralitat» (seleccionat a conseqüència del procés de participació ciutadana realitzat per a l'elaboració dels primers pressupostos participatius de la Generalitat), especificat en la base primera, apartat 1.c, i que siguen desenvolupats per entitats del tercer sector d'acció social que tinguen els requisits establits en la base segona, apartat 1.  
D. Línia de subvenció: S1158000 «PPC. Programes d'envelliment actiu i soledat no elegida. Millora de la qualitat de vida de les persones majors en situació de soledat no elegida».  
Consignació pressupostària: 40.000,00 -  
Procedència dels fons: propis  
Es financen per aquesta línia els programes d'actuació que es corresponguen amb el projecte «Millora de la qualitat de vida de les persones majors en situació de soledat no elegida» (seleccionat a conseqüència del procés de participació ciutadana realitzat per a l'elaboració dels primers pressupostos participatius de la Generalitat), especificat en la base primera, apartat 1.d, i que siguen desenvolupats per entitats del tercer sector d'acció social que tinguen els requisits establits en la base segona, apartat 1.  
La totalitat de la consignació pressupostària d'aquestes línies constitueixen l'import global màxim que es destina a la concessió d'aquestes ajudes i que ascendeix a 1.310.000,00 ?.  
  
Tercer. Forma i termini de presentació de les sol·licituds  
1. De conformitat amb el que s'estableix en l'article 14.2 de la Llei 39/2015, d'1 d'octubre, del procediment administratiu comú de les administracions públiques, la sol·licitud i la documentació que l'acompanya es presentaran exclusivament per via electrònica, mitjançant la signatura electrònica de l'entitat sol·licitant o de la persona que la represente. A l'efecte de participació en la present convocatòria es considera que la mateixa subscripció de la sol·licitud de presentació telemàtica per les entitats sol·licitants o per les persones que les representen implica la capacitat d'obrar necessària per a: sol·licitar l'ajuda, permetre l'accés a la Plataforma Autonòmica d'Interoperabilitat, designar el compte bancari on es transferirà, en el seu cas, la subvenció i assumir les declaracions responsables de no concurrència de causa legal per a obtindre la condició d'entitat beneficiària (article 13 de la Llei 38/2003, general de subvencions).  
2. La sol·licitud de presentació telemàtica i la documentació annexa estaran accessibles en la seu electrònica de la Generalitat https://sede.gva.es (Procediments administratius) i en els enllaços següents de la guia PROP  
  
https://www.gva.es/es/inicio/procedimientos'id\_proc=1509&version=amp  
3. D'acord amb el que s'estableix en l'article 45.1b de la Llei 39/2015, d'1 d'octubre, del procediment administratiu comú de les administracions públiques, durant la instrucció de l'expedient es publicaran els requeriments d'esmena i altres tràmits a emplenar en el procediment en la pàgina web de la Direcció General de Persones Majors i s'establirà el termini per a la corresponent presentació.  
  
https://inclusio.gva.es/es/web/mayores/ajudes-i-subvencions  
  
L'esmena haurà d'efectuar-se exclusivament de manera telemàtica, de la mateixa manera que es va presentar la sol·licitud.  
4. El termini de presentació de sol·licituds serà de 15 dies comptats a partir de l'endemà de la publicació de la present ordre en el Diari Oficial de la Generalitat Valenciana.  
5. Les entitats beneficiàries hauran de presentar una sol·licitud per a cadascun dels programes per als quals sol·liciten subvenció.  
  
Quart. Documentació que cal adjuntar a la sol·licitud  
La documentació a presentar pels sol·licitants de la subvenció serà la següent:  
a) La sol·licitud, que es podrà obtindre a través del corresponent enllaç de la guia PROP, degudament formalitzada i subscrita per la persona que té la representació de l'entitat. Haurà de coincidir el nom de l'entitat amb el que figure en el NIF.  
b) Declaració responsable de no concórrer l'entitat sol·licitant en les circumstàncies assenyalades en l'article 13 de la Llei 38/2003, que impedeixen obtindre la condició de beneficiària de subvencions públiques, i que es troba al corrent del compliment de les obligacions de reintegrament de subvencions que, en el seu cas, se li hagueren exigit.  
c) Si la persona sol·licitant s'oposa al fet que l'òrgan convocant obtinga l'acreditació de trobar-se al corrent en el compliment de les seues obligacions amb la Seguretat Social o no presta autorització perquè s'obtinga l'acreditació de trobar-se al corrent en el compliment de les seues obligacions tributàries amb l'Estat i amb la Hisenda de la Generalitat, previstes en els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions, haurà d'aportar certificats positius expedits per la Tresoreria General de la Seguretat Social, per l'AEAT i per l'Agència Tributària Valenciana (ATV), expressius de trobar-se al corrent en el compliment de les obligacions amb la Seguretat Social o obligacions fiscals, en el seu cas.  
d) En el cas de les entitats del tercer sector, declaració responsable de la inscripció de l'entitat en el registre administratiu corresponent, així com certificat en el qual conste la identificació de les persones que componen la direcció de l'entitat, membres del seu patronat o òrgan directiu, així com la data del seu nomenament i mode d'elecció.  
  
e) Programa on s'especifiquen les actuacions.  
f) Qualsevol altra documentació que resulte necessària per a acreditar els requisits exigits.  
  
Cinqué. Termini per a resoldre i notificar la concessió  
1. La competència per a resoldre les convocatòries correspondrà a la persona titular de la direcció general competent en matèria de persones majors per delegació de la persona titular de la conselleria competent en matèria de persones majors.  
2. El termini màxim per a resoldre i notificar la resolució serà de sis mesos, comptadors des de l'endemà de la publicació de la present convocatòria.  
3. Transcorregut el termini màxim per a resoldre sense que s'haja notificat resolució expressa, les sol·licituds podran entendre's desestimades per silenci administratiu, de conformitat amb el que es disposa en l'article 25 de la Llei 39/2015, i en l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
4. La resolució de concessió de les ajudes indicarà expressament el programa subvencionat, l'import de l'ajuda concedida, l'import de la quantia a justificar per l'entitat sol·licitant i altres condicions a què estiga subjecta la subvenció. Aquesta resolució es publicarà en el Diari Oficial de la Generalitat Valenciana, servint aquesta publicació de notificació a les persones interessades, de conformitat amb el que es disposa en l'article 45 de la Llei 39/2015.  
  
Sisé. Recursos  
Les resolucions de concessió dictades per l'òrgan competent posaran fi a la via administrativa, i en contra d'aquestes, de conformitat amb els articles 123 i 124 de la Llei 39/2015, podrà interposar-se potestativament, recurs de reposició davant el mateix òrgan que les haja dictades, en el termini d'un mes comptador des de l'endemà de la seua notificació, o bé directament recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació, de conformitat amb el que estableixen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre que s'estime pertinent.  
  
Seté. Criteris de valoració de les sol·licituds  
Els criteris de valoració de les sol·licituds seran els continguts en la base cinquena de l'annex I.  
Contra la present ordre, que posa fi a la via administrativa, les persones interessades podran interposar els següents recursos:  
a) Potestativament, recurs de reposició, davant el mateix òrgan que la va dictar, en el termini d'un mes a comptar des de l'endemà de la publicació, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
b) Directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l'endemà de la publicació, de conformitat amb el que es disposa en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 11 de novembre de 2022  
  
La vicepresidenta del Consell  
 i consellera d'Igualtat i Polítiques Inclusives,  
AITANA MAS MAS  
  
  
ANNEX I  
Bases reguladores  
  
Primera. Objecte  
1. Constitueix l'objecte del present annex establir les bases reguladores de la concessió de les subvencions destinades al desenvolupament de programes la finalitat dels quals siga la promoció i el foment de:  
a) L'envelliment actiu i lluita contra la soledat no desitjada.  
b) La dinamització de persones majors en el món rural.  
En concret, aquestes subvencions van destinades a finançar actuacions dirigides a:  
- Promoure, desenvolupar i implementar programes per a disminuir la bretxa digital en persones majors i afavorir el seu accés a les TIC i a les xarxes socials.   
- Promoure, desenvolupar i implementar campanyes de sensibilització contra la soledat no elegida.  
- Foment i convivència de pràctiques i experiències intergeneracionals.  
- Promocionar la participació de les persones majors mitjançant programes que fomenten l'envelliment actiu des de la perspectiva d'igualtat entre dones i homes.  
- Promoure, desenvolupar i implementar programes i projectes de dinamització de les persones majors en el món rural.  
- Promoure, desenvolupar i implementar campanyes de sensibilització contra tots els tipus de maltractament sobre les persones majors i foment del bon tracte.  
c) Diversitat en la ruralitat.  
d) Millora de la qualitat de vida de les persones majors en situació de soledat no elegida.  
En concret aquestes dues últimes subvencions enumerades es destinen a projectes d'abast autonòmic.  
2. Aquestes bases reguladores només seran aplicable a la convocatòria 2022.  
  
Segona. Beneficiaris  
1. Podran obtindre la condició d'entitats beneficiàries de les subvencions relatives a programes d'envelliment actiu i lluita contra la soledat no desitjada, Diversitat en la ruralitat i Millora de la qualitat de vida de les persones majors en situació de soledat no elegida, que han sigut especificats en la base primera, apartat 1, lletres a), c) i d), les entitats del tercer sector d'acció social definides en l'article 2 de la Llei 43/2015, de 9 d'octubre, que tinguen els següents requisits:  
  
a) Tindre seu o delegació permanent a la Comunitat Valenciana.  
b) Mancar d'ànim de lucre.  
c) Tindre fins institucionals recollits en els seus estatuts, relacionats amb la finalitat dels programes objecte de la subvenció.  
d) Estar legalment constituïdes almenys dos anys abans a la data de publicació de la present convocatòria.  
e) Estar degudament inscrites en el corresponent registre administratiu dins del termini de presentació de les sol·licituds establit en la present convocatòria.  
2. Podran obtindre la condició d'entitats beneficiàries de les subvencions relatives a programes de Dinamització de persones majors en el món rural, els municipis de la Comunitat Valenciana la població dels quals, a 1 de gener de l'any en curs, siga inferior a 2.000 habitants.  
3. No podran obtindre la condició de beneficiàries de les subvencions regulades en aquesta ordre les entitats en les quals concórrega alguna de les circumstàncies previstes en l'article 13 de la Llei 38/2003, de 17 de novembre, general de subvencions.  
  
Tercera. Obligacions de les entitats beneficiàries  
1. Són obligacions de les entitats beneficiàries les establides amb caràcter general en l'article 14 de la Llei 38/2003, de 17 de novembre.  
  
2. No minorar ni anul·lar la consignació que s'haja previst inicialment en el seu pressupost per a aquest fi.  
3. Els beneficiaris de la subvenció, en virtut de l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancaris de les persones físiques i jurídiques que es relacionen econòmicament amb la Generalitat, estan obligats per l'article 6 d'aqueixa mateixa ordre a donar-se d'alta en el PROPER (procediment per a tramitar les altes, modificació i baixes de les domiciliacions bancàries) a través de l'enllaç:  
  
https://www.gva.es/es/inicio/procedimientos'id\_proc=22561  
  
4. En tota la informació o documentació que s'oferisca sobre els programes subvencionats haurà de constar la col·laboració i finançament de la Generalitat, a través de la conselleria amb competència en matèria de persones majors.  
5. Les entitats locals hauran de complir les obligacions establides en la Llei 1/2022, de 13 d'abril, de la Generalitat, de transparència i bon govern de la Comunitat Valenciana. Així mateix, hauran d'estar al corrent en l'obligació de rendiment de comptes anuals davant la Sindicatura de Comptes, que serà acreditat mitjançant certificat emés a aquest efecte per la citada entitat, segons el que es disposa en l'Acord de 21 de maig de 2015, del Consell de la Sindicatura de Comptes.  
6. De conformitat amb el que estableix l'article 4.1 de la citada Llei 1/2022, les entitats privades que perceben durant el període d'un any ajudes o subvencions de les entitats recollides en l'article 3 de la mencionada llei, en una quantia superior a 50.000 euros, o quan les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros, hauran de complir les obligacions de publicitat activa que estableix el capítol 2 del títol I de la Llei 19/2013, de 9 de desembre, de transparència, accés a la informació pública i bon govern.  
7. Les entitats beneficiàries d'ajuda, a l'empara de la present convocatòria, hauran de donar adequada publicitat a aquesta, indicant com a entitat concedent la Generalitat, l'import rebut i el programa, activitat, o actuació subvencionat.  
  
Quarta. Procediment de concessió  
1. El procediment de concessió de les subvencions regulades en les presents bases es tramitarà en règim de concurrència competitiva, regulat en l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Cinquena. Criteris objectius d'atorgament  
1. Programes d'envelliment actiu i lluita contra la soledat no elegida, Diversitat en la ruralitat i Millora de la qualitat de vida de les persones majors en situació de soledat no elegida.  
Per a la concessió de les subvencions es tindran en compte els següents criteris de valoració, i la puntuació global màxima de cada sol·licitud és de 100 punts, d'acord amb la següent distribució:  
  
a) Especialització: fins a un màxim de 10 punts. Es valorarà amb un punt cada any d'experiència de treball que s'acredite amb el col·lectiu al qual van dirigits els programes.  
b) Treball en xarxa amb altres entitats: fins a un màxim 10 punts. Es valorarà amb 5 punts quan s'acrediten més de 3 programes realitzats per l'entitat sol·licitant treballant en xarxa amb altres entitats i amb 2,5 punts quan s'acrediten entre 1 i 3 programes treballats en xarxa amb altres entitats. Així mateix, es valorarà amb 5 punts quan l'entitat tinga una experiència superior a 2 anys en la realització de programes treballats en xarxa amb altres entitats i amb 2,5 punts quan l'experiència siga menor o igual a 2 anys.  
c) Àmbit d'actuació fins a un màxim 15 punts. Es valorarà amb 15 punts que l'àmbit d'actuació de l'entitat siga autonòmic, amb deu punts que siga en dues províncies, amb huit punts que siga provincial, amb sis punts que siga comarcal, amb quatre punts que siga local i amb dos punts que siga de barri.  
d) Qualitat: fins a un màxim de 10 punts. Es valorarà l'adequació dels objectius i activitats del programa als fins o abast descrits en la base primera. S'atorgarà: 10 punts si tots els objectius i activitats del programa s'adeqüen, 7,5 punts si un dels objectius i/o activitats no s'adequa estrictament; 5 punts si dos dels objectius i/o activitats no s'adeqüen estrictament; 2,5 punts si tres dels objectius i/o activitats no s'adeqüen estrictament i 0 punts si hi ha més de tres objectius i/o activitats que no s'adeqüen estrictament.  
  
e) Impuls d'accions integrades que coordinen l'acció de les diferents àrees d'igualtat i polítiques inclusives, especialment: envelliment actiu, convivència intergeneracional, promoció de la salut i integració social. Fins a un màxim de 10 punts. Es valorarà a raó de 2,5 punts per cada àrea integrada.  
f) Establiment d'indicadors per a l'avaluació del programa: fins a un màxim de 10 punts. S'atorgarà: 10 punts si s'estableixen indicadors per a totes les actuacions integrants del programa; 7,5 punts si no s'estableixen indicadors per a una de les actuacions integrants del programa; 5 punts si no s'estableixen indicadors per a dues de les actuacions integrants del programa; 2,5 punts si no s'estableixen indicadors per a tres de les actuacions integrants del programa, i 0 punts si no s'estableixen indicadors per a més de tres actuacions integrants del programa.  
  
g) Recursos humans: fins a un màxim de 10 punts. Es valorarà la idoneïtat del personal assignat a l'execució del projecte. S'atorgaran: 5 punts si la titulació i el nombre de professionals és adequat a l'objecte del programa i 5 punts si disposa de «Voluntariat».  
h) Originalitat del projecte: es valoraran amb 10 punts els projectes nous i innovadors, i amb 0 punts els que no ho siguen.  
i) Viabilitat del projecte: fins a un màxim de 15 punts. Es valorarà, fins a 10 punts, la proporcionalitat entre el pressupost i l'objecte del projecte a raó d'un punt per cada 10 % del pressupost que siga ajustat a l'objecte i, fins a 5 punts, el cofinançament del projecte, a raó d'1 punt per cada 5 % de pressupost cofinançat.  
2. Programes de dinamització de persones majors en el món rural  
Per a la concessió de les subvencions es tindran en compte els següents criteris de valoració, i la puntuació global màxima de cada sol·licitud serà de 100 punts, d'acord amb la següent distribució:  
  
a) Criteris de valoració respecte de l'entitat sol·licitant: fins a un màxim de 35 punts. Es valorarà la població, en proporció al nombre d'habitants, d'acord amb la següent escala:  
- Municipis de fins a 500 habitants: 35 punts.  
- Municipis de 501-1.000 habitants: 20 punts.  
- Municipis de 1.001- 1.999: 10 punts.  
b) Criteris de valoració respecte al projecte o activitat a realitzar: fins a un màxim 65 punts.  
Es valoraran els següents criteris:  
1r. Qualitat: fins a un màxim de 10 punts. Es valorarà l'adequació dels objectius i activitats del programa als fins descrits en la base primera. S'atorgarà: 10 punts si tots els objectius i activitats del programa s'adeqüen; 7,5 punts si un dels objectius i/o activitats no s'adequa estrictament; 5 punts si dos dels objectius i/o activitats no s'adeqüen estrictament; 2,5 punts si tres dels objectius i/o activitats no s'adeqüen estrictament, i 0 punts si hi ha més de tres objectius i/o activitats que no s'adeqüen estrictament.  
2n. Impuls d'accions integrades que coordinen l'acció de les diferents àrees d'igualtat i polítiques inclusives, especialment: envelliment actiu, convivència intergeneracional, promoció de la salut i integració social. Fins a un màxim de 10 punts. Es valorarà a raó de 2,5 punts per cada acció integrada.  
3r. Establiment d'indicadors per a l'avaluació del programa: fins a un màxim de 10 punts.  
S'atorgarà: 10 punts si s'estableixen indicadors per a totes les actuacions integrants del programa; 7,5 punts si no s'estableixen indicadors per a una de les actuacions integrants del programa; 5 punts si no s'estableixen indicadors per a dues de les actuacions integrants del programa; 2,5 punts si no s'estableixen indicadors per a tres de les actuacions integrants del programa, i 0 punts si no s'estableixen indicadors per a més de tres actuacions integrants del programa.  
  
4t. Recursos humans: fins a un màxim de 10 punts. Es valorarà la idoneïtat del personal assignat a l'execució del projecte. S'atorgarà fins a 5 punts, com a màxim, a raó d'1 punt per cada titulat superior o amb formació adequada, i fins a 5 punts, com a màxim, per experiència professional, a raó d'1 punt per cada professional que tinga dos o més anys d'experiència professional.  
5é. Originalitat del projecte: es valoraran amb 10 punts els projectes nous i innovadors i amb 0 punts els que no ho siguen.  
6é. Viabilitat del projecte: fins a un màxim de 15 punts. Es valorarà, fins a 10 punts, la proporcionalitat entre el pressupost i l'objecte del projecte a raó d'un punt per cada 10 % del pressupost que siga ajustat a l'objecte i, fins a 5 punts, el cofinançament del projecte, a raó d'1 punt per cada 5 % de pressupost cofinançat.  
3. Només podran obtindre ajuda, aquelles sol·licituds que obtinguen un mínim de 55 punts.  
  
Sisena. Quantia de la subvenció  
1. Es consideraran despeses subvencionables, les que hi hagen sigut efectuades i efectivament pagades entre el 01.01.2022 i el 30.12.2022.  
a) Despeses de personal:  
1r. Les retribucions salarials del personal que intervé en els programes, incloses les despeses de Seguretat Social.  
2n. Les despeses derivades del personal que realitze una prestació de serveis professionals en el centre, siga o no continuada, encara que no cobrisca tot el període subvencionat. La contractació de personal per part de les entitats subvencionades en cap cas suposarà cap relació jurídica amb la Generalitat.  
b) Despeses generals de funcionament, realització i compliment d'objectius. Es consideren despeses generals:  
1r. Les despeses corrents, considerades com aquelles que tinguen alguna de les següents característiques: ser béns fungibles, tindre una duració previsible inferior a l'exercici econòmic, no ser susceptibles d'incloure en inventari o ser despeses previsiblement reiteratives.  
2n. Les despeses de manteniment estrictament necessàries per a la consecució del fi i objecte de la subvenció: lloguer, llum, aigua, telèfon, neteja o anàlogues.  
3r. Altres despeses inherents a l'execució dels programes.  
2. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos personals sobre la renda.  
3. La quantia de la subvenció arribarà al 100 % de l'import sol·licitat o de la part de la despesa que puga ser objecte de subvenció, fins a esgotar la dotació pressupostària existent, amb els següents límits màxims segons el programa:  
a) Programes d'envelliment actiu i lluita contra la soledat no desitjada (que es financen per la línia de subvenció S1115000): 10.000,00 euros.  
b) Programes de dinamització de persones majors en el món rural (que es financen per la línia de subvenció S1116000): 15.000,00 euros.  
  
c) Programes de diversitat en la ruralitat (que es financen per la línia de subvenció S1157000): 20.000,00 euros.  
d) Programes de millora de la qualitat de vida de les persones majors en situació de soledat no elegida (que es financen per la línia de subvenció S1158000): 40.000,00 euros.  
  
Setena. Exclusions i denegacions  
Seran motius de denegació d'aquestes subvencions:  
a) No complir algun dels requisits especificats en aquesta ordre per a poder accedir a les subvencions.  
b) Haver esgotat el crèdit pressupostari destinat a aquestes subvencions.  
c) Que l'entitat sol·licitant haja incorregut en qualsevol de les causes de reintegrament assenyalades en l'article 37 de la Llei 38/2003, de 17 de novembre, respecte de les subvencions concedides en exercicis anteriors, sempre que aquestes circumstàncies s'hagueren constatat per resolució ferma dictada prèvia la tramitació del corresponent procediment en el qual s'haja donat audiència a l'entitat interessada, i no hagueren transcorregut més de cinc anys des de la seua fermesa.  
  
Huitena. Esmena de sol·licituds  
1. Rebudes les sol·licituds i incoat l'expedient, l'òrgan instructor les verificarà i podrà realitzar d'ofici totes les actuacions que considere necessàries per a la determinació, coneixement i comprovació de les dades en virtut de les quals s'ha de dictar resolució.  
2. Si la sol·licitud no tinguera els requisits exigits o no s'adjuntaren tots els documents que s'assenyalen, es requerirà l'entitat perquè, en el termini de 10 dies hàbils, esmene la falta o adjunte els documents preceptius, amb indicació que, si així no ho fera, es considerarà que ha desistit de la seua petició, d'acord amb el que s'estableix en l'article 68.1 de la Llei 39/2015, d'1 d'octubre, del procediment administratiu comú de les administracions públiques.  
  
Novena. Ordenació, instrucció i resolució  
1. L'ordenació i instrucció del procediment de concessió correspon a les direccions territorials competents en matèria de persones majors que rebran les sol·licituds presentades i verificaran que aquestes tenen els requisits per a poder ser tramitades.  
2. L'òrgan competent per a la instrucció i resolució de l'expedient, atesa la documentació que hi ha i de les obligacions que s'adquirisquen amb la concessió de la subvenció, podrà sol·licitar els informes dels organismes i entitats que estime oportú i efectuar les comprovacions necessàries.  
3. La competència per a resoldre la convocatòria correspondrà a la persona titular de la direcció general competent en matèria de persones majors per delegació de la persona titular de la conselleria competent en matèria de persones majors.  
4. El termini màxim per a resoldre i notificar la resolució serà de sis mesos, comptats des de l'endemà de la publicació de la present ordre.  
  
5. Transcorregut el termini màxim per a resoldre sense que s'haja notificat resolució expressa, les sol·licituds podran entendre's desestimades per silenci administratiu, de conformitat amb el que es disposa en l'article 25 de la Llei 39/2015, i en l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera i d'organització de la Generalitat. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
Deu. Comissió tècnica d'avaluació i comissió de valoració  
1. En cada direcció territorial de la conselleria competent en matèria de persones majors es crearà una comissió tècnica d'avaluació, els components de la qual seran designats per la persona que ocupe el lloc de director/a de la direcció territorial, i estarà composta per:  
1r Un/a cap de Servei, que ocuparà la presidència de la comissió.  
  
2n Un/a cap de Secció, que actuarà com a vocal.  
3r Un/a tècnic/a, que exercirà les funcions de secretari/ària de la comissió.  
Aquestes comissions tècniques tindran com a missió l'avaluació de totes les sol·licituds presentades corresponents a la seua província, d'acord amb els criteris establits en les presents bases, i formularà la proposta prioritzada per ordre de puntuació obtinguda a la comissió de valoració de la direcció general competent en matèria de persones majors.  
2. En la direcció general competent en matèria de persones majors es crearà una comissió de valoració, els components de la qual seran els següents:  
1r. La persona que ocupe la subdirecció general competent en matèria de persones majors, que exercirà la presidència de la comissió, o persona en qui delegue.  
2n. La persona que ocupe el lloc de cap del servei competent en matèria de programes de persones majors, que actuarà com a vocal, o persona en qui delegue.  
3r. Dues persones que ocupen llocs de cap de secció de la direcció general competent en matèria de persones majors, que actuaran com a vocals, i seran designades per la persona titular de la citada direcció general.  
4t. Un tècnic o tècnica de la direcció general competent en matèria de persones majors, que exercirà les funcions de secretari/ària de la comissió, i serà designat/ ada per la persona titular de la direcció general.  
La comissió de valoració analitzarà les propostes formulades per cada direcció territorial i proposarà a l'òrgan competent per a la concessió de les subvencions, la relació prioritzada, per ordre de puntuació obtinguda, d'entitats beneficiàries de les subvencions, amb el límit màxim del crèdit existent. Així mateix, elaborarà una relació prioritzada de les sol·licituds que es propose desestimar per falta de crèdit.  
  
3. La comissió tècnica d'avaluació i la comissió de valoració actuaran com a òrgans col·legiats de l'Administració, de conformitat amb el que estableix la Llei 40/2015, d'1 d'octubre, de règim jurídic del sector públic.  
  
Onze. No subjecció a polítiques de competència  
De conformitat amb el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les subvencions concedides a l'empara de la present ordre no necessiten la seua notificació a la Comissió Europea, perquè no tenen els requisits de l'apartat 1 de l'article 107 del Tractat de Funcionament de la Unió Europea, per no comportar, per la seua naturalesa, cap avantatge econòmic, ni falsejar la competència, ni els intercanvis comercials entre els estats membres, atés que les entitats a les quals van dirigides les subvencions no desenvolupen activitats econòmiques en les quals s'oferisquen al mercat béns o serveis, per la qual cosa no hi ha possibilitat de falsejament de la competència.  
  
Dotze. Concurrència amb altres subvencions  
1. Les ajudes regulades en aquesta convocatòria són compatibles amb altres subvencions, ajudes, ingressos o recursos per a la mateixa finalitat procedents de qualsevol administració o entitat, pública o privada; nacionals, de la Unió Europea o d'organismes internacionals. No obstant això, l'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
2. En el cas que l'import de la subvenció supere el cost de l'activitat desenvolupada, l'Administració procedirà a exigir el reintegrament quant a l'excés i a l'exigència de l'interés de demora des del moment del pagament de la subvenció per part de la Generalitat.  
  
Tretze. Modificació de la resolució concedent   
Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres aportacions fora dels casos permesos en les presents bases podrà donar lloc a la modificació de la resolució de concessió, d'acord amb el que estableix l'article 19.4 de la Llei 38/2003, de 17 de novembre.  
  
  
Catorze. Termini i forma de justificació de les subvencions  
1. El procediment per a realitzar la justificació estarà directament relacionat amb el règim de pagaments establit en la base quinze.  
  
2. El termini màxim de presentació de la justificació finalitzarà el dia 30 de gener de 2023 i haurà de contindre, almenys, la següent informació:  
a) Una memòria final de resultats obtinguts amb la subvenció atorgada, en la qual puga valorar-se el compliment o no dels objectius plantejats en la sol·licitud.  
b) Una memòria econòmica justificativa del cost de les actuacions realitzades que contindrà:  
1r. En el cas de subvencions concedides a entitats locals, certificat emés pel secretari/per la secretària de l'entitat local on s'incloga una relació classificada de les despeses realitzades amb identificació del creditor, concepte, import i data de pagament a càrrec dels pressupostos municipals de 2022.  
2n. En el cas d'entitats del tercer sector d'acció social, es presentarà una relació classificada de les despeses de l'activitat, amb identificació del creditor i del document, el seu import, data d'emissió i data de pagament.  
- A la relació s'adjuntarà les factures justificants de la despesa realitzada, aquestes hauran de tindre els requisits recollits en el Reial decret 1619/2012, de 30 de novembre, pel qual aprova el Reglament pel qual es regulen les obligacions de facturació.  
- Les despeses de personal es justificaran mitjançant la presentació de les corresponents nòmines, així com dels documents acreditatius del pagament a la Seguretat Social de les quotes relatives a les cotitzacions socials de les persones treballadores.  
- Si hi haguera persones treballant en el programa o servei en virtut de contractes de prestació de serveis, hauran d'aportar-se les corresponents factures emeses per aquests professionals, així com la documentació acreditativa que aquests compleixen els requisits exigits per la legislació tributària vigent.  
- La realització dels pagaments es justificarà mitjançant l'aportació dels documents acreditatius de les transferències bancàries efectuades, i del càrrec d'aquestes en un compte del qual siga titular l'entitat beneficiària de la subvenció.  
3. La despesa a justificar serà, com a mínim, igual al cost estimat que va servir de base per a la determinació de la subvenció.  
4. Quan les activitats hagen sigut finançades, a més d'amb la subvenció, amb fons propis o altres subvencions o recursos, haurà d'acreditar-se en la justificació l'import, procedència i aplicació de tals fons a les activitats subvencionades.  
5. Podrà subcontractar-se el 100 % de l'activitat subvencionada amb els requisits i límits que s'estableixen en l'article 29 de la Llei 38/2003, de 17 de novembre, general de subvencions, i en l'article 68 del seu reglament de desenvolupament aprovat pel Reial decret 887/2006, de 21 de juliol.  
Quan l'activitat concertada amb tercers siga superior a 60.000 euros, la subcontractació estarà sotmesa al compliment dels següents requisits:  
  
a) Que el contracte es faça per escrit.  
b) Que la realització d'aquest s'autoritze per l'entitat concedent de la subvenció.  
  
Quinze. Pagament de la subvenció  
1. Aquestes subvencions estan recollides en l'àmbit de l'article 44.1.b de la Llei 8/2021, de 30 de desembre, de pressupostos de la Generalitat per a l'exercici 2022, pel qual queden exceptuades del règim de pagament anticipat de la subvenció previst en l'article 171 de la Llei 1/2015, de 6 de febrer, de la Generalitat, les subvencions dirigides a àmbits d'emergència social, pobresa i col·lectius d'especial vulnerabilitat, per això (per ser les persones majors un col·lectiu d'especial vulnerabilitat per la seua pròpia naturalesa), podrà lliurar-se immediatament, una vegada concedides, fins al 100 per cent del seu import.  
2. Amb caràcter previ al pagament de la subvenció, l'entitat beneficiària haurà de trobar-se al corrent en el compliment d'obligacions tributàries i enfront de la seguretat social i haver aportat declaració responsable de no ser deutora per resolució de procediment de reintegrament de subvencions.  
3. En cap cas podran realitzar-se pagaments anticipats a les persones beneficiàries que hagen sol·licitat la declaració de concurs voluntari, hagen sigut declarats insolvents en qualsevol procediment, es troben declarats en concurs, llevat que en aquest haja adquirit l'eficàcia un conveni, estiguen subjectes a intervenció judicial o hagen sigut inhabilitats segons la legislació concursal, sense que haja conclòs el període d'inhabilitació fixat en la sentència de qualificació del concurs.  
  
  
Setze. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà mitjançant la revisió de la documentació que l'entitat beneficiària ha hagut d'aportar de manera preceptiva per al pagament de la subvenció.  
2. La comprovació material de l'efectiva realització de l'activitat, existència de la condició o compliment de la finalitat, es durà a terme en els termes establits en el pla de control que s'elaborarà a aquest efecte en els termes establits en l'article 169.3 de la Llei 1/2015, de 6 de febrer.  
  
3. Per a la comprovació material de l'efectiva realització de l'activitat, s'utilitzarà algun dels següents mètodes:  
a) L'examen de registres comptables, comptes o estats financers dels beneficiaris i la documentació que els suporte.  
b) L'examen d'operacions individualitzades i concretes relacionades o que pogueren afectar les subvencions concedides.   
4. Els criteris de selecció de la mostra per a la comprovació material de l'efectiva realització de l'activitat seran aleatoris, i el percentatge mínim de l'ajuda a controlar sobre el total pagat és del 15 %.  
  
  
Dèsset. Pèrdua d'efectes o minoració de l'import de la subvenció i exigència de reintegraments d'imports indegudament percebuts  
  
1. Podrà deixar-se sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció, per incompliment de les obligacions i requisits que s'estableixen, així com en els supòsits de l'article 37 de la Llei 38/2003, en relació amb l'article 172 de la Llei 1/2015.  
Així mateix, procedirà el reintegrament quan les subvencions siguen destinades a la realització de programes que manifestament suposen un greuge o menyspreu als senyals d'identitat del poble valencià en els termes que dispose la legislació vigent.  
2. El procediment s'iniciarà d'ofici a conseqüència de la iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
3. En la tramitació del procediment es garantirà, en tot cas, el dret de l'entitat interessada a l'audiència.  
4. El termini màxim per a resoldre i notificar la resolució serà de dotze mesos comptats des del moment en què s'incoe l'expedient de revocació o minoració i en el seu cas de reintegrament de conformitat amb l'article 42 de la Llei 38/2003, de 17 de novembre, general de subvencions.  
Transcorregut el mencionat termini sense notificar-se la resolució expressa suposarà la caducitat del procediment, però no la prescripció d'accions.  
5. Les quantitats que s'hagen de reintegrar tindran consideració d'ingrés de dret públic, a l'efecte del procediment aplicable per a la cobrança.  
  
  
Díhuit. Responsabilitat i règim sancionador  
1. Les entitats beneficiàries de subvencions quedaran sotmeses a les responsabilitats i règim sancionador regulat en el capítol IV, del títol X, de la Llei 1/2015, per la comissió de les infraccions administratives previstes en la normativa bàsica estatal.  
2. També quedaran sotmeses al que s'estableix en la legislació de procediment administratiu comú i de procediment sancionador.